DECRETO 144/2007, do 19 de xullo, polo que se aproba o Plan de emerxencia exterior da planta de recepción, almacenamento, regasificación e expedición do gas natural licuado da empresa Regasificadora do Noroeste, S.A. no concello de Mugardos (A Coruña).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 31/07/2007

O Real decreto 1254/1999, do 16 de xullo, polo que se aproban as medidas de control dos riscos inherentes aos accidentes graves nos que interveñan substancias perigosas, modificado polos Real decreto 119/2005, do 4 de febreiro e Real decreto 948/2005, do 29 de xullo, establece no seu artigo 11 que as comunidades autónomas elaborarán os plans de emerxencia exterior das industrias afectadas polo artigo 9 do citado real decreto.
O Decreto 277/2000, do 9 de novembro, polo que se designan os órganos autonómicos competentes en materia de control dos riscos inherentes aos accidentes graves nos que interveñan substancias perigosas, establece que é a Consellería de Xustiza, Interior e Administración Local (na actualidade Consellería de Presidencia, Administracións Públicas e Xustiza), a través da Dirección Xeral de Interior e Protección Civil (actualmente Dirección Xeral de Protección Civil), o órgano responsable da elaboración do Plan de emerxencia exterior.
O Real decreto 407/1992, do 24 de abril, polo que se aproba a norma básica de protección civil, indica que os plans que teñan como obxecto os riscos químicos terán a consideración de plans especiais.
A Lei 5/2007, do 7 de maio, de emerxencias de Galicia, no artigo 33, relativo ao procedemento de aprobación e publicación, indica que lle corresponde ao Consello da Xunta de Galicia, co informe previo da Comisión Galega de Protección Civil, a aprobación dos plans especiais. Todos os plans de emerxencias deben ser obxecto de publicación nos diarios oficiais pertinentes.
O Decreto 56/2000, do 3 de marzo, polo que se regula a planificación, as medidas de coordinación e a actuación de voluntarios, agrupacións de voluntarios e entidades colaboradoras en materia de Protección Civil de Galicia, modificado por Decreto 109/2004, do 27 de maio, establece, no seu artigo 76º, que os plans especiais que teñan un ámbito territorial de aplicación que non exceda da Comunidade Autónoma de Galicia serán aprobados polo Consello da Xunta de Galicia por proposta do conselleiro competente en materia de protección civil, logo do informe da Comisión Galega de Protección Civil, e serán homologados pola Comisión Nacional de Protección Civil. Segundo o artigo 77 do dito decreto, a aprobación dos plans polo Consello da Xunta de Galicia, así como a homologación dos plans que debe efectuar a Comisión Galega de Protección Civil será publicada no Diario Oficial de Galicia.
O Plan de emerxencia exterior de Reganosa en Mugardos foi presentado ao Grupo de Traballo da Comisión Permanente da Comisión Galega de Protección Civil, quen na súa reunión do día 28 de xuño de 2007 o considerou correcto e acordou por unanimidade a presentación do dito plan á Comisión Galega de Protección Civil.
A Comisión Galega de Protección Civil, na súa reunión de 2 de xullo de 2007, emitiu informe favorable do plan e acordou a súa remisión á Comisión Nacional de Protección Civil para a súa homologación.
En data do 10 de xullo de 2007 a Comisión Nacional de Protección Civil procedeu á homologación do plan.
Na súa virtude, por proposta do conselleiro Presidencia, Administracións Públicas e Xustiza, e logo da deliberación do Consello da Xunta de Galicia, na súa reunión de dezanove de xullo de dous mil sete,
DISPOÑO:
Artigo único.- Aprobación do Plan de emerxencia exterior da empresa Reganosa (Mugardos).
Apróbase o Plan de emerxencia exterior da planta de recepción, almacenamento, regasificación e expedición de gas natural licuado da empresa Regasificadora do Noroeste, S.A. no Concello de Mugardos (A Coruña).
O plan de emerxencia exterior da empresa Reganosa (Mugardos) atoparase á disposición do público na sede da Dirección Xeral de Protección Civil da Consellería de Presidencia, Administracións Públicas e Xustiza (rúa Roma, 25-27, Santiago de Compostela), na súa páxina web, así como nos correspondentes servizos provinciais de Protección Civil.
Disposicións derradeiras
Primeira.-Desenvolvemento e execución.
Autorízase o conselleiro de Presidencia, Administracións Públicas e Xustiza, para realizar as modificacións de carácter técnico que procedan no plan como resultado do avance científico-técnico e da evolución do desenvolvemento industrial que a criterio da Comisión Galega de Protección Civil non supoñan a necesidade duna nova homologación dos plans.
Segunda.-Entrada en vigor.
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de xullo de 2007.
Emilio Pérez Touriño
Presidente
José Luis Méndez Romeu
Conselleiro de Presidencia,
Administracións Públicas e Xustiza